กรมวิชาการเกษตร ประกาศพื้นที่ปลูกกล้วยหอมในพื้นที่อำเภอพญาเม็งราย จังหวัดเชียงราย เป็นพื้นที่ควบคุมโรคระบาด
กรมวิชาการเกษตร ประกาศพื้นที่ปลูกกล้วยหอมในพื้นที่อำเภอพญาเม็งรายจังหวัดเชียงราย เป็นพื้นที่ควบคุมโรคระบาดห้ามนำกล้วยหอมพร้อมเศษวัสดุเคลื่อนย้ายออกนอกพื้นที่       นายพรศักดิ์ นันตะรัตน์ เกษตรจังหวัดเชียงราย กล่าวว่า นางสาวเสริมสุข สลักเพ็ชร์ อธิบดีกรมวิชาการเกษตรพร้อมคณะเข้าพบหารือกับนายประจญ ปรัชญ์สกุล ผู้ว่าราชการจังหวัดเชียงราย เพื่อปรึกษาหารือแนวทางในการป้องกันการระบาดของโรคตายพรายกล้วยในพื้นที่จังหวัดเชียงราย โดยมีการเน้นย้ำการควบคุมการแพร่ระบาดของโรคตายพรายกล้วย หรือ Panama Disease ที่เกิดจากเชื้อรา Fusarium oxysporumf.sp.cubense และสายพันธุ์ Tropical Race 4 หรือTR4 ที่เป็นโรคร้ายแรงในการปลูกกล้วยมีผลกระทบต่อผลผลิตกล้วย เข้ามาระบาดในประเทศไทย ซึ่งอาจสร้างความเสียหายให้กับเกษตรกร และส่งผลกระทบระบบการผลิตกล้วยหอม และการส่งออกกล้วยหอมไทย ซึ่งคณะนักวิชาการเกษตรได้เก็บตัวอย่างกล้วยหอมตายพรายที่มีสภาพใบกล้วยแห้งแล้วยุบตายในพื้นที่ปลูกกล้วยหอมอำเภอพญาเม็งราย จังหวัดเชียงราย ซึ่งเป็นพื้นที่แหล่งปลูกกล้วยหอมแปลงใหญ่จำนวน 2 ,000 ไร่ เข้าไปตรวจวิเคราะห์ในห้องปฏิบัติการ ได้ตรวจพบเชื้อราทำให้เกิดโรคตายพรายกล้วยหอม โดยกรมวิชาการเกษตรได้ประกาศให้เป็นเขตพื้นที่ควบคุมป้องกันการแพร่ระบาดโรคกล้วยหอมตายพรายให้เป็นพื้นที่ควบคุมและทำลาย นอกจากนี้ห้ามนำกล้วยหอมออกนอกพื้นที่และห้ามเคลื่อนย้ายเศษวัสดุกล้วยทั้งหมด เพื่อป้องกันมิให้การแพร่ระบาดไปสู่พื้นที่การปลูกกล้วยหอมทั่วประเทศในพื้นที่อื่นๆ อีกด้วย